नेपाल-बंगलादेश सहकार्यमा सन्तुष्टि, सार्क र बिमस्टेकलाई पुनरुत्थानमा जोड
तेस्रो नेपाल-बंगलादेश परराष्ट्र सचिवस्तरीय संयुक्त परामर्श बैठकमा दुई पक्षीय सहकार्यमा सन्तुष्टि रहेको तथा दक्षिण एसियाली क्षेत्रीय सहयोग संगठन (सार्क) र बहुक्षेत्रीय प्राविधिक तथा आर्थिक सहयोगका लागि बंगालको खाडीको प्रयास (बिमस्टेक) लाई पुनरुथानमा जोड दिने सहमति भएको छ ।
काठमाडौँ — तेस्रो नेपाल-बंगलादेश परराष्ट्र सचिवस्तरीय संयुक्त परामर्श बैठकमा दुई पक्षीय सहकार्यमा सन्तुष्टि रहेको तथा दक्षिण एसियाली क्षेत्रीय सहयोग संगठन (सार्क) र बहुक्षेत्रीय प्राविधिक तथा आर्थिक सहयोगका लागि बंगालको खाडीको प्रयास (बिमस्टेक) लाई पुनरुथानमा जोड दिने सहमति भएको छ ।संयुक्त परामर्श बैठकमा दुवै परराष्ट्र सचिवहरु नेपालकी सेवा लम्साल र बंगलादेशका विदेश सचिव मसुद बिन मोमेनले आ–आफ्नो पक्षबाट बैठकको नेतृत्व गरेका थिए ।बैठकपछि परराष्ट्र मन्त्रालयद्धारा जारी विज्ञप्तिमा भनिएको छ,‘द्विपक्षीय सम्बन्धको सम्पूर्ण पक्षको समीक्षा गरियो । दुवै परराष्ट्र सचिवले नेपाल र बंगलादेशबीच रहेको उत्कृष्ट द्विपक्षीय सम्बन्धप्रति सन्तुष्टि व्यक्त गरे ।’दुई सचिव बीचमा आपसी हितका सबै प्रमुख विषयमा छलफल भएको र विशेषगरी व्यापार तथा वाणिज्य, पारवहन तथा कनेक्टिभिटी, ऊर्जा र विद्युत क्षेत्र, पर्यटन, संस्कृति र शिक्षालगायत सबै क्षेत्रलाई सामेल गरेर सहयोग प्रबर्द्धन गर्ने सहमति भएको विज्ञप्तिमा उल्लेख छ ।लम्साल र मोमेनले व्यापार र कनेक्टिभिटी विस्तार गरेर मात्र नभई जनस्तरमा सम्पर्क प्रवर्द्धन गर्ने थप अवसर सिर्जना गरेर व्यक्तिगत देशको अर्थतन्त्रमा योगदान पुर्‍याउन बीबीआईएन मोटर भिहिकल सम्झौता फ्रेमवर्कको परिचालनमा जोड पनि दिए ।परराष्ट्र सचिव लम्सालले आर्थिक, सांस्कृतिक र शैक्षिक क्षेत्रमा उपयुक्त सम्भावनाको खोजीमा जोड दिइन् । उनले निजी क्षेत्रलगायत सार्थक सहकार्यात्मक साझेदारी स्थापना गर्न बंगलादेशलाई प्रस्ताव गरिन् । उनले नेपालले बंगलादेशसँग थप व्यापार र लगानी सहकार्यलाई अगाडि बढाउन चाहेको बताइन् ।उनले नेपालमा जलविद्युत् क्षेत्रमा लगानीका अवसर खोज्न बंगलादेशी पक्षलाई आग्रह गरिन् । उनले बंगलादेशमा निकासी हुने नेपाली उत्पादनमा लगाइने विद्यमान अन्य भन्सार र अन्य शुल्क शुल्क हटाउन पनि बंगलादेश सरकारलाई आग्रह गरिन् ।बंगलादेशका विदेश सचिव मोमेनले बंगलादेश–भारत–नेपालबीचको त्रिपक्षीय ऊर्जा सम्झौता छिट्टै टुंगोमा पुग्ने कुरामा जोड दिए । उनले उक्त सम्झौता टुंगिएसँगै बंगलादेशलाई नेपालबाट विद्युत् आयात गर्न मद्दत गर्ने प्रष्ट पारे । नेपाल र बंगलादेश बीचमा विद्युत आयान र निर्यात गर्ने सहमति भए पनि भारतसँग त्रिपक्षीय सम्झौता हुन भने अझै बाँकी छ ।उनले लुम्बिनीमा गुम्बा निर्माणका लागि जग्गा उपलब्ध गराएकोमा नेपाल सरकारलाई धन्यवाद दिए । दुवै विदेशहरु सचिवले आपसी हितका क्षेत्रीय विषयमा छलफल गरेका थिए ।सन् २०१४ मा नेपालमा भएको १८ औं सार्क शिखर सम्मेलन भएको थियो । त्यसपछि पाकिस्तानमा हुनु पर्ने १९ औं शिखर सम्मेलन अघि बढ्न सकेको छैन । दुवै परराष्ट्र सचिवहरुले सार्कको पुनरुत्थानमा जोड दिएका हुन् । साथै, उनीहरुले बिमस्टेकलाई सक्रिय बनाउन पनि जोड दिएका हुन् ।साथै, बुधबारै नेपालको परराष्ट्र मामिला अध्ययन प्रतिष्ठान र बंगलादेशको फरेन सर्भिस एकेडेमीबीच भएको समझदारीपत्रमा पनि दुई देशका विदेश सचिवले हस्ताक्षर गरेका छन् ।नेपाल भ्रमणमा रहेका सचिव मोमेनले बुधबारै उपप्रधान तथा परराष्ट्रमन्त्री नारायणकाजी श्रेष्ठसँग शिष्टाचार भेट गरे । उक्त अवशरमा दुई पक्षीय व्यापार र वाणिज्यमा सहकार्य, कनेक्टिभिटी, उर्जा र विद्यूत, पर्यटन, संस्कृति र शिक्षाको विषयमा छलफल भएको बंगलादेशको विदेश मन्त्रालयले जनाएको छ ।